钦定古今图书集成/理学汇编/字学典/第083卷 > 《宋陈思书苑菁华》 > 《林韫拨镫四字法》
## 钦定古今图书集成/理学汇编/字学典/第083卷 > 《宋陈思书苑菁华》 > 《林韫拨镫四字法》

推　拖　撚　拽。

序曰：“韫，咸通末为州刑掾。时庐陵卢肇罢南浦太守，
归宜春。公之文翰，故海内知名。韫窃慕小学，因师于
卢公子弟。安期岁馀，卢公忽相谓曰：‘子学吾书，但求
其力尔’。殊不知用笔之力，不在于力，用于力，笔死矣。
虚掌实指，指不入掌，东西上下，何所阂焉？常人云：‘永
字八法，乃点画尔，拘于一字，何异守株。《翰林禁经》云：
‘笔贵饶左，书尚迟涩’’。”此君臣之道也。大凡点画，不拘
拘长短远近，但无遏其势，俾令筋骨相连，意在笔前，
然后作字。若平直相似，状如算子。此画尔，非书也。吾
昔授教于韩吏部，其法曰拨镫，今将授子，子勿妄传，
推拖撚拽是也。诀尽于此，子其旨而味乎韫？加以久
罹戎事，笔墨多亡，终不能穷其妙，亦“犹古之有得不
死术者，人将从学焉。未至得术者，物故叹恨不极。”人
或议之曰：“彼尚不能自免，何恨之有？”客曰：“昔有善算
术者，临终传于子，终不能晓，乃传于人。他人尽其妙，
彼何妨得而不能演哉？愚虽受卢公之命，既不能自
益其要妙，敢吝复传于智者
镫？马镫也。”盖以笔管著中指，名指尖，令员活易转动。
笔既皆直，则虎口闲空，员如马镫也。足踏马镫，浅则
易转运。手执笔管，亦欲其浅，则易于拨动矣。